Den konservative Brigitte Klintskov Jerkel har ad flere omgange taget frivillig orlov fra Region Sjælland - og har scoret seks måneder løn på den bekostning uden at røre en finger

Konservatives Brigitte Klintskov Jerkel har i den grad nydt godt af gunstige regler, der sikrer kommunale eller regionale politikere tre måneders tvungen løn, selv om de holder frivillig orlov.

Jerkel har et tredobbelt mandat, da hun på én gang både er medlem af Folketinget, af byrådet i Greve Kommune og af regionsrådet i Region Sjælland.

Sidstnævnte har hun dog taget orlov fra ad to omgange: Hele 2017 og igen siden august 2018. I begge tilfælde har hun de første tre måneder af orlovsperioden modtaget vederlaget fra regionen.

Samlet er det løbet op i omkring 60.000 kroner under de seks måneders betalt orlov.

I modsætning til flere af sine kolleger har den konservative politiker ikke valgt at donere orlovs-pengene, oplyser Jerkel i en sms.

Samtidig påpeger hun, at hendes orlov fra regionen på nuværende tidspunkt er uden vederlag.

’Jeg har ikke yderligere kommentarer’, slutter hun.

Så meget tjener de Kommunerne Et medlem af en kommunalbestyrelse får et fast vederlag på 89.314 kr. årligt. I kommuner med et indbyggertal på over 80.000 indbyggere udgør vederlaget dog 107.178 kr., og i Københavns Kommune udgør vederlaget 125.039 kr. Et kommunalbestyrelsesmedlem, der har et eller flere børn under ti år boende i hjemmet, får et tillægsvederlag, der udgør 13.819 kr. årligt. Derudover er der tillæg at hente for arbejdet i de udvalg, byrådsmedlemmerne sidder i. Regionerne Et medlem af regionsrådet tjener 107.534 kr. årligt. Har medlemmet et eller flere børn under ti år boende i hjemmet, giver det et tillægsvederlag på 13.819 kr. årligt. Der kan desuden være tillæg at hente for udvalgsarbejde i regionsrådene. Vis mere Luk

Afbud til møder

Med til historien hører, at Jerkel i månederne op til sin orlov i august 2018 meldte afbud til flere møder i regionsrådet.

Faktisk deltog hun kun i omkring halvdelen af møderne i regionsrådet og udvalg før sin orlov i 2018.

Til det svarer Birgitte Jerkel:

‘Det er rigtigt, at jeg havde det fravær i den periode, men det skyldtes, at møderne lå samtidig med møder i folketings- og byrådsregi’, skriver Brigitte Jerkel til Ekstra Bladet.

Jerkels afbud Det var langtfra hver gang, at Brigitte Klintskov Jerkel dukkede op i råd og udvalg, da hun ikke var på orlov fra arbejdet i Region Sjælland. Det viser Ekstra Bladets gennemgang af referater fra møderne i Region Sjælland. Regionsrådet Udeblevet fra to ud af fem møder, mens hun var tilbage i regionen i 2018 mellem sine to orlover. I perioden 1. februar 2018 og frem til hendes orlov deltog Brigitte Jerkel kun på et møde i regionsrådet. Da hun endelig deltog, forlod hun dog mødet efter bare fire ud af 23 punkter på dagsordenen. Udvalget for sygehusenes behandlingstilbud Udeblevet fra to ud af fem møder, mens hun var tilbage i regionen i 2018 mellem sine to orlover. I perioden 1. marts 2018 og frem til hendes orlov deltog Brigitte Jerkel kun på et møde i udvalget for sygehusenes behandlingstilbud. Da hun endelig deltog, forlod hun dog mødet efter fem ud af ni punkter på dagsordenen. Praksis-planudvalget Mødte op til det eneste møde, som fandt sted i 2018, før Jerkel tog orlov. Vis mere Luk

Ifølge reglerne ophører vederlaget for medlemmer af kommunal- eller regionsbestyrelser først, hvis de ’i en uafbrudt periode på tre måneder’ ikke har varetaget deres hverv.

Derudover påpeges det, at de pågældende politikere er ’forpligtede til at modtage’ ydelserne.

90.000 om måneden

I den periode, hvor Jerkels har fået løn fra både Folketinget, byrådet og regionen, har hun samlet modtaget knap 90.000 kroner om måneden.

I forhold til dette regnestykke skal det bemærkes, at en del af folketingslønnen udbetales som et skattefrit tillæg. Dette er omregnet til bruttoløn.

Da Brigitte Klintskov Jerkel første gang tog orlov fra det sjællandske regionsråd, var hun netop blevet indkaldt som stedfortræder i Folketinget for daværende erhvervsminister Brian Mikkelsen (K).

Da hun tog orlov i anden omgang, var hun blevet permanent medlem af Folketinget.